Mwasauya ni kata ya Wilaya ya Singida Vijijini katika Mkoa wa Singida, Tanzania yenye msimbo wa posta 43209. Kwa mujibu wa sensa iliyofanyika mwaka wa 2012, kata ilikuwa na wakazi wapatao 11,032 waishio humo, lakini mpaka tarehe 8/9/2016 kata hii inakadiriwa kuwa na wakazi 12,844, wakiwemo wanawake 6,589 na wanaume 6,255. Kata hii imezaliwa na kata ya Ikhanoda na ina vijiji vitatu ambavyo ni Ngamu, Mdilu na Mwasauya, ila kijiji kimoja tu ambacho kina umeme: ni kijiji cha Ngamu. Diwani wa kata hii anaitwa Joseph Isani Mwekwa maarufu Kanka na Afisa mtendaji wa kata anaitwa Hussein Said Athumani. Kata ina shule za msingi 5 ambazo ni: 1. Ngamu 2. Mdilu 3. Mwasauya 4. Sokoine 5. Azimio. Pia ina shule moja ya sekondari iitwayo Mwasauya. Wenyeji wa kata hii ni Wanyaturu, pia kuna Wairaqw na Wabarabaig japo ni wachache sana. Wakazi hujihusisha na kilimo na ufugaji mdogomdogo. Kata ina changamoto nyingi sana hasa katika suala la upatikanaji wa maji salama kwa ajili ya matumizi ya binadamu, kwani mpaka sasa ina visima virefu viwili tu: kisima cha Sokoine na kisima cha Mdilu. Upande wa ulinzi kuna kituo kimoja kidogo cha polisi.